তবে বিরোধী পরাশক্তিগুলি এ বিতর্ককে যেভাবেই দেখুক না কেন, মূল ঘটনা ছিল অন্যরকম। নিকোলাই মার-এর অনুসারী জর্জিয়ারই এক ভাষাবিদ আরনল্ড স্টেপানোভিচ শিকোবাভার (Arnold Stepanovich Chikobava) ভাষাবিষয়ক কয়েকটি নিবন্ধ স্ট্যালিনের কাছে পাঠিয়েছিলেন জর্জিয়ান সেন্ট্রাল কমিটির প্রথম সম্পাদক ক্যানডিড শার্কভিয়ানী। লেখাগুলির সঙ্গে ছিল তাঁর ব্যক্তিগত উদ্বেগ – ভাষাকে পর্যবেক্ষণ ও বিশ্লেষণের ক্ষেত্রে নিকোলাইয়ের পদ্ধতি কি সত্যিই মার্কসবাদসম্মত? প্রশ্ন তুলেছিলেন শার্কভিয়ানী, সব ভাষা যদি শ্রেণিভিত্তিকই হয়, তা হলে কি ভাবে বিশ্লেষণ করা হবে শ্রেণিহীন সময়ের, আদিম সাম্যবাদী পর্ব বিকাশের সময়কার ভাষা-ব্যবহারকে? প্রধান উৎপাদন পদ্ধতির সঙ্গে, পৃথক পৃথক জাতীয় সংস্কৃতিগুলির সঙ্গে ভাষার সংশ্লিষ্টতাকেই বা ব্যাখ্যা করা হবে কীভাবে?